**ЗАКОН**   
 **О УПОТРЕБИ СРПСКОГ ЈЕЗИКА У ЈАВНОМ ЖИВОТУ И ЗАШТИТИ И ОЧУВАЊУ ЋИРИЛИЧКОГ ПИСМА**

**(Сл. гласник РС бр. 89/21)**

**Основни текст на снази од 23/09/2021 , у примени од 24/03/2022**

**Предмет закона**

**Члан 1.**

(1) Овим законом уређује се употреба српског језика у јавном животу и мере за заштиту и очување ћириличког писма, као матичног писма.

(2) Одредбе овог закона не искључују употребу и језика и писма националних мањина истовремено са српским језиком и ћириличким писмом, у складу са законом.

**Појмови**

**Члан 2.**

(1) Српским језиком, у смислу овог закона, сматра се стандардизовани тип српског језика, као средство и опште добро националне културе.

(2) Матичним писмом, у смислу овог закона, сматра се стандардизовани тип ћирилице српског језика, која представља упориште националног идентитета.

**Обавезна употреба српског језика и ћириличког писма**

**Члан 3.**

(1) Српски језик и ћириличко писмо, као матично писмо, у складу са законом којим се уређује службена употреба језика и писама, обавезно се употребљава у раду државних органа, органа аутономних покрајина, градова и општина, установа, привредних друштава и других организација кад врше јавна овлашћења, у раду јавних предузећа и јавних служби, као и у раду других организација кад врше послове утврђене законом којим се уређује службена употреба језика и писама.

(2) У установама и другим облицима организовања у области образовања (предшколско, основно, средње и високо образовање), образовно-васпитни рад остварује се на српском језику и ћириличком писму, у складу са законима у области образовања.

(3) Српски језик и ћириличко писмо, као матично писмо, обавезно се употребљава и у раду и пословању, односно обављању делатности:

1) привредних друштава и других облика организовања који послују односно обављају делатност са већинским учешћем јавног капитала;

2) привредних друштава и других облика организовања у области научно-истраживачке делатности који се не оснивају по прописима о јавним службама а који послују односно обављају делатност са већинским учешћем јавног капитала;

3) професионалних и струковних удружења која представљају своју област на националном и међународном нивоу;

4) Јавне медијске установе "Радио-телевизија Србије" и Јавне медијске установе "Радио-телевизија Војводине", у складу са законом којим се уређују јавни медијски сервиси и овим законом.

(4) Обавезна употреба српског језика и ћириличког писма, као матичног писма, од стране субјеката из става 3. овог члана обухвата и правни промет и укључује и исписивање пословног имена односно назива, седишта, делатности, назива роба и услуга, упутстава за употребу, информација о својствима робе и услуга, гаранцијских услова, понуда, рачуна (фактура) и потврда.

(5) Обавезна употреба језика и писма у смислу ст. 3. и 4. овог члана не односи се на:

1) приватну комуникацију која искључује контекст обавезне употребе језика и писма;

2) писање и употребу личних имена;

3) двојезичне публикације, књиге и компјутерске програме (осим њихових описа и упутстава);

4) прихваћену научну и техничку терминологију;

5) научна и уметничка дела;

6) научну и образовну делатност школа на страним језицима, двојезичких школа, курсева страних језика, у складу са посебним прописима;

7) жигове и ознаке географског порекла.

**Савет за српски језик**

**Члан 4.**

(1) Влада оснива Савет за српски језик, који прати и анализира стање у области употребе српског језика у јавном животу и спровођења мера ради заштите и очувања ћириличког писма, као матичног писма и даје препоруке, предлоге и стручна мишљења ради унапређења тог стања.

(2) Савет се образује на предлог министарства надлежног за послове културе, посебним актом Владе, којим се утврђују и његови задаци и састав.

(3) У Савету натполовичну већину чине представници језичке струке који се именују на предлог Одбора за стандардизацију српског језика.

**Пореске и друге административне олакшице**

**Члан 5.**

(1) Републичким, покрајинским и локалним прописима, у складу са посебним законима, могу се установити пореске и друге административне олакшице за привредне и друге субјекте који у свом пословању односно у обављању своје делатности одлуче да користе ћириличко писмо, што укључује и коришћење ћириличког писма у електронским медијима и приликом издавања штампаних јавних гласила.

(2) Пореске и друге административне олакшице из става 1. овог члана се могу предвидети и за привредне и друге субјекте који због природе своје делатности у свом пословању односно у обављању делатности користе језик и писмо националне мањине у службеној употреби, према одредбама закона који уређује службену употребу језика и писма.

(3) Пореске олакшице из става 1. овог члана могу се уводити искључиво пореским законима.

**Употреба на културним и другим манифестацијама**

**Члан 6.**

(1) Културне и друге манифестације које се финансирају или суфинансирају из јавних средстава морају имати лого исписан на ћириличком писму, у складу са прописима према којима се организују.

(2) Изузетак од става 1. овог члана чине културне и друге манифестације које се организују у циљу заштите, неговања и презентације материјалног и нематеријалног културног наслеђа националних мањина, које могу лого исписивати према језику и писму те националне мањине.

**Систем заштите и очувања српског језика и ћириличког писма**

**Члан 7.**

Систем заштите и очувања српског језика и ћириличког писма представља:

1) јединствен приступ свих надлежних органа и организација очувању српског језика и ћириличког писма као матичног писма;

2) заштита српског језика и ћириличког писма и преношење будућим генерацијама у изворном облику;

3) стварање неопходних услова за очување српског језика и ћириличког писма и предузимање потребних мера за јачање свести о значају њиховог коришћења;

4) ширење сазнања о вредностима српског језика и ћириличког писма;

5) подстицање правилног изражавања, познавања и правилне употребе српског језика и ћириличког писма и

6) заштита српског језика од утицаја идеолошких и политичких покрета на његову стандардизацију.

**Друштвена брига о заштити и очувању српског језика и ћириличког писма**

**Члан 8.**

Друштвена брига о заштити и очувању српског језика и ћириличког писма огледа се нарочито у:

1) промовисању, очувању, неговању и обавезној примени норме стандардног српског језика и ћириличког писма,

2) очувању и ширењу поштовања за дијалекте у њиховој специфичној функционалној употреби,

3) подршци проучавању и афирмацији српског писаног наслеђа и његовој заштити од присвајања и фалсификовања и

4) подршци заштите и очувања српског језика и ћириличког писма у земљи и иностранству.

**Надзор**

**Члан 9.**

Надзор над спровођењем одредаба овог закона врши министарство надлежно за културу.

**Казнене одредбе**

**Члан 10.**

(1) Новчаном казном од 50.000 до 500.000 динара казниће се за прекршај правно лице, ако поступа супротно одредбама члана 3. ст. 3. и 4. овог закона.

(2) За прекршај из става 1. овог члана казниће се одговорно лице у правном лицу новчаном казном од 15.000 до 100.000 динара.

**Ступање на снагу и почетак примене закона**

**Члан 11.**

Овај закон ступа на снагу осмог дана од дана објављивања у "Службеном гласнику Републике Србије", а примењује се по истеку шест месеци од дана његовог ступања на снагу.